Kameelperd trap ma en seun: Pad na herstel is nog lankDr Katy Williams en haar seun Finn (Foto verskaf) Dr. Sam Williams (36) het bevestig dit gaan goed met sy vrou en seun onder omstandighede nadat dr. Katy Williams (35) en Finn Maandag deur ŉ kameelperd aangeval is. Die driejarige Finn se toestand is onveranderd. Hy bly in ŉ kritieke toestand. “In hierdie stadium is die gevolg van die traumatiese breinbesering nog nie bekend nie. Hy word onder verdowing gehou,” het die gesin in ŉ verklaring gesê. Berigte dat hulle in kennis gestel is van enige breinskade is onwaar. Die gesin het besluit om positief te bly totdat die volle omvang van Finn se beserings bekend is. Dokters wat Woensdagaand op Katy geopereer het, is tevrede met haar toestand. Sy bly ook onder verdowing. “Die operasie was ŉ sukses. Sy moet nou tyd gegun word om te genees.” Katy is in Baltimore in die VSA gebore en het as kind in Egipte, die VSA en België gewoon. Sam is oorspronklik van Bradford, West Yorkshire in die Verenigde Koninkryk. Albei deel ŉ liefde vir die natuur en hulle het mekaar in 2003 ontmoet terwyl hulle navorsing in Indonesië gedoen het. Albei het hul PhD in Biologiese Antropologie behaal by Durham University in die Verenigde Koninkryk. Hulle spesialiseer in karnivoorbewaring. Sedert hulle mekaar ontmoet het, het hulle al in Engeland gewoon en navorsing in Indonesië, Honduras, Zimbabwe en Suid-Afrika gedoen. Finn is in Engeland gebore, maar het sy hele lewe lank nog in Suid-Afrika gebly. Hy word in ŉ omgewing grootgemaak waar sy avontuurlustige ouers hom leer hoe om die natuur te respekteer, geniet en te waardeer. Sam het gesê hy en sy vrou het meer as ŉ dekade se ondervinding in die bestudering van wilde diere. “Ons is baie bewus van hoe wilde diere optree en hoe ons tussen hulle moet optree.” Hulle het albei al verskeie joernaalartikels in die verband gepubliseer en Katy het al ŉ klein boekie vir kinders hieroor gepubliseer. “Ons besef dat, met al die kennis wat iemand het, bly wilde diere onvoorspelbaar, soos dié tragiese voorval gewys het. Ek is dankbaar dat die kameelperd saam met haar kalf geskuif sal word en dat sy nie van kant gemaak word ná die voorval nie. Ek weet dit is wat Katy ook sou wou hê,” het Sam bygevoeg. Sam probeer om positief te bly in dié moeilike tyd. “Ek besef dat, selfs as dinge goed gaan, gaan dit nog ŉ lang pad na herstel vir ons wees. Ek hoop ons kan een dag saam teruggaan en klippe in die rivier gaan gooi en saans as ŉ gesin saam knus in die bed lê.” Katy en Finn is deur ŉ kameelperdkoei aangeval in die Blyde Wildlife Estate sowat 15 km buite Hoedspruit. Sam het gaan draf en toe hy omstreeks 18:00 terugkeer, het hy op die toneel, sowat 150 m van die gesin se huis, afgekom waar die kameelperd steeds besig was om sy vrou en seuntjie aan te val. Finn wag gewoonlik op dié plek vir sy pa om terug te keer wanneer hy gaan draf. Sam kon die kameelperd verjaag. Katy en Finn is op die toneel behandel en daarna na ŉ nabygeleë vliegveld gehaas waar die mediese span onverpoosd gewerk het om ma en seun te stabiliseer. Finn is eerste met ŉ ER24-helikopter na die Busamed Modderfontein-hospitaal geneem, gevolg deur sy ma in ŉ tweede helikopter. Riaan Celliers, bestuurder van die Blyde Wildlife Estate, het die voorval bevestig en gesê die kameelperdkoei het ŉ twee maande oue kalf en dat dit waarskynlik haar gedrag beïnvloed het.